SUPER มลพิษกองทุนอินฟรา
ตรุษจีนปีนี้ ราคาหุ้นของ บริษัท ซุปเปอร์บล๊อก จำกัด (มหาชน) หรือ SUPER แจก "อั่งเปาเชิงลบ" ให้กับนักลงทุนก่อนหน้าวันจ่ายกันเต็มๆ
15 ก.พ. 2561

แฉทุกวันทันเกมทุน
ตรุษจีนปีนี้ ราคาหุ้นของ บริษัท ซุปเปอร์บล๊อก จำกัด (มหาชน) หรือ SUPER แจก “อั่งเปาเชิงลบ” ให้กับนักลงทุนก่อนหน้าวันจ่ายกันเต็มๆ
ข่าวลือว่าการตั้งกองทุน IFF มูลค่า 9,000-10,000 ล้านบาทที่ดำเนินการมานาน โดย บลจ.บัวหลวง เกิดแท้งก่อนกำหนด…ความหวังที่จะลดมูลหนี้กว่า 30,000 ล้านบาท เกิดอุปสรรคขึ้นมาดื้อๆ
ในข่าวนั้นระบุเป็นตุเป็นตะให้น่าเชื่อถือว่าในไฟลิ่งที่  บลจ.บัวหลวง ยื่นขอตั้งกองทุนนั้น ถูก ก.ล.ต.ตีตกไปด้วยเหตุผลว่า หุ้น “บริษัทหลาน” ของ SUPER ที่ถือผ่าน “บริษัทลูก” อยู่นั้น ไม่ได้ถือหุ้นในสัดส่วนครบ 100% และบางรายถือหุ้นเพียงแค่ 50% ไม่สามารถนับเอามาตั้งเป็นกองทุนได้…เอวัง
ข่าวลืออย่างนี้ จริงหรือไม่ ไม่รู้ แต่เมื่อมีรายการซื้อขายบิ๊กล็อตเมื่อวันอังคารที่ 13 กุมภาพันธ์ ที่ไอ้โม่งที่ไหนไม่ทราบขายสาดทิ้งออกมามากกว่า 58 ล้านหุ้น….มันก็ต้องเผ่นตามไว้ก่อน
ผลลัพธ์ก็อย่างที่เห็น ราคาหุ้นตอนปิดตลาดวันนั้นของ SUPER ร่วงไปที่ 0.99 บาท …เป็นหุ้นไม่เต็มบาทโดยปริยาย
เดือดร้อนถึงขั้น เสี่ยจอม นายจอมทรัพย์ โลจายะ ประธานคณะกรรมการ ของ SUPER ต้องออกโรงมาแถลงการณ์ด่วนถึงกระแสข่าวลือว่าทุบหุ้นวันก่อนหน้า ว่า…ไม่จริ๊ง ไม่จริง โกหกทั้งเพ
เสี่ยจอมแถลงออกมาได้สาระใหญ่ใจความว่า
– เรื่องถูกระงับการจัดตั้งกองทุนโครงสร้างพื้นฐาน จาก ก.ล.ต.นั้น จนถึงปัจจุบัน บริษัทยังไม่ได้ยื่นแบบแสดงรายการข้อมูล (ไฟลิ่ง) เพื่อขออนุญาตจัดตั้งตามแผนงานเลย เนื่องจากอยู่ระหว่างรอหลักเกณฑ์ต่างๆ ที่เกี่ยวข้องให้มีความชัดเจนก่อน หากชัดเจนแล้ว บริษัทก็พร้อมจะยื่นไฟลิ่งขอจัดตั้งกองทุนฯทันที โดยที่รายละเอียดขอจัดตั้งกองทุนโครงสร้างพื้นฐานของเรายังเหมือนเดิม” นายจอมทรัพย์ กล่าว
-การที่ราคาหุ้น SUPER ปรับตัวลงอย่างต่อเนื่องมาจากกระแสข่าวลือต่างๆ ที่ถูกปล่อยออกมา ซึ่งไม่เป็นความจริง เช่นข่าวว่าจะมีการเพิ่มทุนเพื่อนำเงินที่ได้ไปลงทุนในโครงการโรงไฟฟ้าพลังงานลม ขนาด 240 เมกะวัตต์ ในเวียดนาม ซึ่งล่าสุดบริษัทได้รับการสนับสนุนการก่อสร้างโดยพันธมิตรจากจีน….ไม่มีการเพิ่มทุนแน่นอน
-มีผู้ต้องการเข้ามาปั่นป่วนราคาหุ้นหรือไม่นั้น ไม่ทราบ แต่ยืนยันว่าตนยังไม่เคยขาย และยังคงดำรงตำแหน่งผู้บริหารอยู่ และการบริหารงานของ SUPER จะไม่มีการเปลี่ยนมือแน่นอน
คนระดับเสี่ยจอมออกมาการันตีอย่างนี้ ราคาหุ้น SUPER ตอนเปิดตลาดเช้าก็เลยขานรับกันพอเป็นพิธี บวกกลับมายืนที่จุดสูงสุดของวันในระดับ 1.01 บาท…แต่ก็นั่นแหละ ยามใกล้เทศกาลตรุษจีนอย่างนี้ วอลุ่มที่เปาะแปะ ผสมกับภาวะตลาดภาคบ่ายวานนี้ มีแรงขายทิ้งออกมาแรงในหุ้นใหญ่…..ราคาหุ้น SUPER ก็เลยหมดสภาพ 0.99 บาท เท่าวันก่อน
งานนี้ดูเหมือนคำพูดของ เสี่ยจอม จะไม่ขลังเท่ากับไอ้โม่งขาทุบ…ที่ลือกันตามเคยว่า เป็น เสี่ย ป. ณ อันดามัน เจ้าเก่ารายเดิม เจ้าของคำขวัญ มีรถ ขายรถ มีบ้าน ขายบ้าน แล้วมาซื้อเพื่อถือหุ้น SUPER…ทั้งที่ผู้บริหารของ บลจ.บัวหลวง ยังช่วยออกมาการันตีว่าเงื่อนไขที่ว่าจะทำให้ ก.ล.ต.ปฏิเสธการตั้งกองทุน…เกิดมาเพิ่งเคยได้ยิน
งานนี้เห็นทีเสี่ยจอมคงต้องเหนื่อยอีกหลายยก…เพราะความซับซ้อนของโครงสร้างการก่อหนี้ของ SUPER ที่ทำให้ต้นทุนทางการเงินในรูปดอกเบี้ยจ่ายแต่ละปีนั้นมันค่อนข้างสูง…เหมาะ และเข้าทาง “เจ้ากรมข่าวลือ” นักเชียว…นะจะบอกให้
ปัญหาเรื่องตัวเลขยอดหนี้ที่เป็นเงินต้น 30,000 ล้านบาทเศษ และยอดดอกเบี้ยจ่ายปีละ 1,200 ล้านบาท ตกวันละ 3 ล้านบาทเศษ ไม่มีวันหยุดจ่าย … ไม่ใช่เรื่องใหม่ เพราะทำให้แม้ว่า SUPER ยังสามารถผลิตไฟฟ้าขายได้เงินสดทุกวัน วันละ 15 ล้านบาท หรือปีละมากกว่า 6,000 ล้านบาท ถือเป็นความกังวลของนักลงทุน
โดยเฉพาะนักลงทุนที่พากันกลายร่างเป็น “วีไอ.จำเป็น” เพราะติดยอดดอยเป็นหางว่าว ..ทำให้อารมณ์แปรปรวนง่ายยิ่งกว่าคนวัยทอง ตกเป็นเหยื่อของไอ้โม่งขาทุบง่ายดายเหลือเกิน
ราคาหุ้น SUPER ที่แสนถูก ทำให้มีอัตราส่วนค่า พี/อี ต่ำกว่าค่าเฉลี่ยกลุ่มพลังงานทดแทนอื่นๆ และกำลังการผลิตที่จ่ายไฟฟ้าแล้ว SUPER ก็ถือว่าสูงที่สุด 762 เมกะวัตต์ (แม้เมื่อหักกลบจริง จะมีไม่ถึง 500 เมกะวัตต์)…จึงไม่มีความหมายอะไร
ตราบใดที่ตัวเลขหนี้และดอกเบี้ยจ่ายยังไม่มีเค้าว่าจะลดลง
ทราบแล้วเปลี่ยน
อิ อิ อิ